Dancescape

Contact Improvisation
2024-02-23 20:30 - 22:00 UTC | Χοροχώρος, Ναυαρίνου 6, Χολαργός, Select a State:, 15562, Greece
Contact Improvisation με την Τέτη Νικολοπούλου.
Παρασκευή 8/12/23 20:30-22:00
Στο εργαστήρι αυτό για μιάμιση ώρα θα ερευνούμε και θα δημιουργούμε κίνηση μέσα από την πρακτική του Contact Improvisation-CI.

Προερχόμενο από τα απελευθερωτικά κινήματα του 1960-1970 και την έρευνα της κίνησης στις ΗΠΑ, το CI αποτελεί την απόλυτη πρακτική σωματοποίησης. Με εργαλεία του την εξελικτική κίνηση, τη βιωματική ανατομία, τη σιωπή, το hands on και άλλες τεχνικές που συνδέονται με τις πρακτικές somatics και εστίαση στην εμπειρία που έρχεται από την επαφή με το άλλο σώμα, ερχόμαστε σε συνειδητή σύνδεση με τον εαυτό μας και τους άλλους ώστε να κινηθούμε στον χώρο λειτουργικά μαζί. Φέρνοντας το σώμα μας στο εδώ και τώρα της στιγμής επειδιώκουμε την κιναισθητική μας αφύπνιση και την ολοκληρωτική παρουσία μας στον χορό. Το CI, με εμπνευστές του τον Steve Paxton και συνεργάτες του, από το 1972 που δημιουργήθηκε, εμπλουτίζεται διαρκώς από τις νέες τάσεις της κίνησης και τα προσωπικά χαρακτηριστικά των δασκάλων και μαθητών τους έχοντας αποκτήσει φανατικούς θαυμαστές σε όλον τον κόσμο. Οι κοινότητες του CI, διεθνώς, διευρύνονται και εξελίσσονται ακόμα δημιουργώντας δυναμικές δράσεις με τις οποίες μπορεί κανείς να συνδέεται και να εμπλουτίζει την εκπαίδευσή του συμμετέχοντας στα δεκάδες φεστιβάλ που γίνονται κάθε χρόνο.

Το εργαστήρι απευθύνεται σε όλα τα επίπεδα.

Δηλώσεις συμμετοχής 2106543435.

H Τέτη Νικολοπούλου (1966), PhD, είναι χορεύτρια, δασκάλα χορού και Φυσικής Αγωγής και χορογράφος. Είναι απόφοιτη της Επαγγελματικής Σχολής χορού Νίκης Κονταξάκη και του ΤΕΦΑΑ Αθήνας (PhD και Μaster Φ.Α πάνω στις πρακτικές Somatics). Χορεύει, χορογραφεί, διδάσκει χορό και έχει εκπονήσει διδακτορική διατριβή (2020) με τίτλο: Ο αυτοσχεδιασμός με επαφή (contact improvisation) στην Ελλάδα ως σωματοποιημένη πρακτική: ιστορία, ιδεολογία και καλλιτεχνική δημιουργία.
Έχει παρακολουθήσει εντατικά σεμινάρια χορού στα Movement research, Merce Cunningham, Paul Taylor και Alvin Aily Studios στη N.Yόρκη και στο Laban Centre, Λονδίνο. Έχει παρακολουθήσει σεμινάρια στην Ελλάδα πάνω στις Release τεχνικές και τον Αυτοσχεδιασμό με τους David Zabrano, Thomas Mettler, Gwen Welliver, Maxine Heppner, Μαρία Ανθιμίδου, Χοροθέατρο Ροές, Αλίκη Καζούρη, Μιχάλη Ναλμπάντη, Αποστολία Παπαδαμάκη, Αγγέλα Λύρα, Κων/νο Μίχο κ.ά. Στο Αxis Syllabus έχει παρακολουθήσει μαθήματα από τους Frey Faust, Baris Μihci, Matt Smith και Tίμο Ζέχα. Στο contact improvisation (CI) έχει παρακολουθήσει σεμινάρια με τους Nancy Stark Smith, Nitta Little, Daniel Lepkoff, Benno Voorham, Αnn Cooper Albright, Bastion Auber, Charlie Morissey ενώ από το 2000 έως 2017 εκπαιδεύτηκε συστηματικά στο CI από την Χριστίνα Κλεισιούνη. Το 2007 παρακολούθησε στην Pensylvania, USA, το συνέδριο και σεμινάριο CI 36, για τα 36 χρόνια του contact improvisation. Έχει παρακολουθήσει μαθήματα Feldenkrais technique με την Ulrique Hasbach Doussis.
Το 1992 βραβεύτηκε στους διαγωνισμούς Ραλλούς Μάνου και ΕΟΤ για τη χορογραφία της Προκατάληψη ενώ το 2005 και το 2007 επιχορηγήθηκε για τη δουλειά της από το ΥΠΠΟ. Το 2000 ταξίδεψε στο Capo Verde για να παρουσιάσει το solo της Αποδοχή μαζί με ένα ντουέτο του Ερμή Μαλκότση και Δημήτρη Σωτηρίου, σε οργάνωση Ζωής Χατζiδάκη. Το 2004 παρουσίασε τη χορογραφία της Eros στα Δρώμενα του Δήμου Αθηναίων για τους Ολυμπιακούς Αγώνες στην Αθήνα.
Η δουλειά της χαρακτηρίζεται από την ολιστική προσέγγιση, τον διαλογισμό, τη βιωματική ανατομία, τις πρακτικές somatics (πρακτικές ενοποίησης και αφύπνισης όπως ideokinesis, body awereness, contact improvisation κ.ά) και την έρευνα. Έχει χορογραφήσει πάνω από 30 παραστάσεις και έχει συμμετάσχει σε φεστιβάλ (Σωματείο Ελλήνων χορογράφων, Ακροποδητί, Capo Verde, Athens Video Dance Festival), σε πλατφόρμες χορού (ΣΕΧ-Μέγαρο μουσικής/ Μ. Κακογιάννης) και εκθέσεις (Rooms, Gallery Καππάτος, Μουσείο Ακρόπολη, Cheap Art/ back to Athens). Έχει χορογραφήσει για παιδικά μουσικοθεατρικά (Είκασμα, Αφρός), για το σινεμά (Τάκης Σπυριδάκης), για μουσικούς (Πυξ-Λαξ), για το θέατρο (Βασίλης Παπαλαζάρου, Πηνελόπη Πιτσούλη, Χρύσα Αποστολάτου, Στρ. Τζόρτζογλου, Αγγ. Γκιργκινούδη).
Ως χορεύτρια έχει συνεργαστεί με χορογράφους όπως Ντ. Καλεθριανού, Αγγ. Λύρα, Ντ. Μητροπούλου, Maxine Heppner, Χρ. Κλεισιούνη, Τίμος Ζέχας, Βικτωρία Νούμτα, Νατάσσα Αβρά, κ.ά. Το 2013 συνεργάστηκε με καλλιτέχνες και συλλογικότητες για τη δημιουργία έργου στις παράλληλες δράσεις στη Biennale Αθήνας (Ελένη Τζιρτζιλάκη, Παναγιώτης Ανδρονικίδης). To 2015 έδωσε μάθημα contact improvisation στο 1ο Διεθνές Συνέδριου Χορού που έγινε στην Αθήνα (Copy paste). Επίσης το 2015, έγραψε τη Φιλοσοφία και τους Άξονες για την εκπόνηση των Προγραμμάτων και Οδηγών Σπουδών του Χορού για τα Καλλιτεχνικά Λύκεια και εκπόνησε τον Οδηγό Σπουδών για τη διδασκαλία του Σύγχρονου- Δημιουργικού χορού στα Καλλιτεχνικά Γυμνάσια. Διδάσκει δημιουργικό χορό σε παιδιά και ενήλικες και ανθρώπους τρίτης ηλικίας και έχει δημιουργήσει μαζί με τη Νατάσσα Ζούκα, ένα μάθημα για παιδιά και γονείς, το Family dance. Έχει διδάξει contact improvisation στην Επαγγελματική Σχολή Χορού Ακτίνα σε τακτικό μάθημα, ενώ έχει διδάξει την πρακτική ως guest teacher στις Επαγγελματικές Σχολές Χορός της Μάρως Γρηγορίου και στη Σχολή της Άννας Πέτροβα- Μάρως Μαρμαρινού και στο Στούντιο Κινητήρας. Οργανώνει μαζί με άλλους δασκάλους της πρακτικής μηνιαία jam στην Αθήνα. Το 2017 και 2018 ήταν μέλος της επιτροπής εξετάσεων για την εισαγωγή των παιδιών στα Καλλιτεχνικά Γυμνάσια Κερατσινίου και Περιστερίου.

Διδάσκει contact improvisation σε επαγγελματικές και ερασιτεχνικές σχολές χορού, ενώ δίνει διαλέξεις και πραγματοποιεί εργαστήρια και σεμινάρια πάνω στις πρακτικές somatics. Έχει διδάξει contact improvisation στο διεθνές φεστιβάλ της πρακτικής στο Freiburg, το 2019, στο Jam of Arts στη Χαλκιδική και στην κοινότητα contact improvisation στο Bristol, το 2022. Από το 2017 έως σήμερα, οι δουλειές της επιχορηγούνται από το ΥΠΠΟΑ ενώ πραγματοποιεί και δωρεέαν εκπαιδεύσεις σε χορευτές πάνω στο CI και στο Axis Syllabus σε συνεργασία με τον Τίμο Ζέχα. Το 2021, η παράστασή της Διαρκώς με ταράζεις ταξίδεψε στην Κωνσταντινούπολη, στο International Dance impro Festival ενώ παρουσίασε και μια solo εκδοχή της στο Bristol.
Το 2023 έγραψε μέρος της επιμόρφωσης ενηλίκων πάνω στον χορό, μέσω ΚΕΒΙΔΗΜ του Πανεπιστημίου Δυτικής Αττικής, στο τμήμα Προσχολικής Αγωγής.

Έκτακτη ανακοίνωση 6/2/23
2023-02-05 08:00 - 17:00 UTC
Αγαπητές,οι, μαθήτριες,ες και γονείς,
την Δευτέρα 6 Φεβρουαρίου δεν θα πραγματοποιηθούν τα μαθήματα, κατόπιν κρατικής απόφασης, λόγω της κακοκαιρίας. Θα παρακολουθούμε τις εξελίξεις και θα σας ενημερώσουμε για την συνέχεια.
Ελπίζω να είστε καλά.
Ευχαριστούμε,
Βικτωρία Νούμτα και δάσκαλοι

Νέο τμήμα για παιδιά από 3 ετών
2022-10-05 17:30 - 2023-06-14 18:30 (Europe/Helsinki)
Δημιουργικός χορός για αγόρια και κορίτσια από 3-4 ετών.
Τετάρτη 17.30-18.30
Απαραίτητη κράτηση θέσης στο 2106543435 ή στο dancescape@dancescape.gr
Ο Δημιουργικός Χορός χρησιμοποιεί ως εργαλείο, τη μουσική και την κίνηση, τις εικόνες, την φαντασία προκειμένου να άγει, να οδηγήσει το άτομο, στον δρόμο της ανάπτυξης μιας άρτιας και ολοκληρωμένης κιναισθητικής αντίληψης.
Όλες οι αισθήσεις διεγείρονται ταυτόχρονα επιτρέποντας στο σώμα να ανταποκριθεί σε αυτά τα ερεθίσματα μέσω της κίνησης. Σε βάθος χρόνου αυτό έχει ως αποτέλεσμα, την όξυνση των αισθήσεων, τη διεύρυνση της αντίληψης του ίδιου μας του σώματος, την αρμονική κίνηση στο χώρο. Τα παιδιά πειραματιζόμενα με ηχητικά και κινητικά ερεθίσματα διευρύνουν τη φαντασία τους. Μαθαίνουν να εκφράζουν τα συναισθήματά τους μέσω της κίνησης και του χορού. Αναπτύσσουν από πολύ νωρίς το αίσθημα και την ανθρώπινη ανάγκη της κοινωνικοποίησης. Τους διοχετεύεται το αίσθημα της αυτοπειθαρχίας και των οφελών της.
Το ιδιαίτερο χαρακτηριστικό του Δημιουργικού Χορού είναι ότι όλα τα παραπάνω γίνονται σε μια παραγωγική και δημιουργική ώρα, μέσα στην οποία γυμνάζονται, ψυχαγωγούνται, εξερευνούν και συμμετέχουν ενεργά στη διαδικασία του μαθήματος!
Αποτελεί την πρώτη γνωριμία σε μικρά παιδιά που θα επιλέξουν να γνωρίσουν το μοναδικό κόσμο της παραστατικής τέχνης του χορού, είτε του κλασικού είτε του σύγχρονου.

Έναρξη μαθημάτων, Δευτέρα 19 Σεπτεμβρίου 2022.
2022-09-19 17:30 - 2023-06-15 17:30 UTC
Σας καλωσορίζουμε στην νέα σχολική χρονιά με χαρά και αισιοδοξία.
Σας περιμένουμε για μια δημιουργική χρονιά με κίνηση, χορό, χαρά και αγάπη, με υγεία.
Τμήματα ενηλίκων, εφηβικά και παιδικά. Ηλικίες από 3-103!
Οι δάσκαλοι της σχολής, πάντα αφοσιωμένοι και ενημερωμένοι στη δουλειά τους πλήρως καταρτισμένοι με αναγνωρισμένα διπλώματα, είναι έτοιμοι να σας υποδεχτούν είτε θέλετε να χορέψετε, να γυμναστείτε, να εκφραστείτε, να χαλαρώσετε, να τονώσετε το ανοσοποιητικό σας, να περάσετε καλά, να έχετε μια διαφορετική εμπειρία στη ζωή σας!
Με εκτίμηση και ευγνωμοσύνη για τα τόσα χρόνια μαζί,
Βικτωρία Νούμτα
